La presidenta del Gremi de Llibreters de Catalunya, Maria Carme Ferrer, preveu que la diada de Sant Jordi sigui un "bon any" sempre i quan "deixi de ploure" al llarg del dia. Ferrer ha destacat que tenir un bon ritme de vendes durant la mateixa diada "és fonamental" per registrar un bon Sant Jordi. Per això, la presidenta ha demanat que "tothom trepitgi les llibreries" sigui en el seu establiment habitual o a la parada. El Gremi preveu que augmentar la facturació entre un 1% i un 2% respecte a l'any passat. Aquesta previsió es basa en el bon ritme de vendes que hi ha hagut durant la Setmana Santa, sobretot en els destins turístics. Sobre els autors més venuts, Ferrer no ha volgut donar noms perquè "tots els escriptors es mereixen una oportunitat". De tota manera, Rafel Nadal, Sílvia Soler o Gerard Quintana es preveu que siguin els que liderin les vendes a tot Catalunya.

Summary: Els llibreters pronostiquen un bon Sant Jordi si la pluja dona una treva


El Consell de l'Audiovisual de Catalunya (CAC) ha denunciat a la Fiscalia 15 continguts localitzats a Internet en què s'incita al suïcidi. Paral·lelament, l'entitat ha demanat la retirada a les plataformes i proveïdors d'Internet, la seva retirada immediata. Ho ha explicat el president del CAC, Roger Loppacher que ha alertat també que el seguiment d'aquest contingut és cada vegada més difícil perquè es dona en grups de Whatsapp o missatgeria privada. Des del CAC s'alerta de l'efecte d'aquest contingut a les persones més vulnerables com poden ser les persones amb depressió o ansietat, o els adolescents. Per això, des de l'associació Després del Suïcidi, es demana  més educació audiovisual.  En total, el CAC ha denunciat sis vídeos a YouTube, que acumulen 4,2 milions de visualitzacions, quatre blogs, dos webs, dos fòrums i un compte de Twitter amb 16.700 seguidors. Són 15 continguts audiovisuals penjats a la xarxa que inciten directament a la mort per suïcidi i s'han detectat en motiu de l'elaboració de l'Informe sobre la presència a internet de continguts de risc en relació amb la mort per suïcidi del CAC. Amb títols com  'Manual del suicida', '13 formas de suicidarse' o 'Respuestas: ¿Algunas pastilles para morir sin dolor?, aquests continguts inciten i exhorten al suïcidi i recomanen diversos mètodes o proposen grups suïcidis en grup. El CAC també ha demanat als proveïdors d'internet la seva retirada immediata, una petició que, en situacions anteriors, s'ha fet realitat en qüestió de setmanes.  El president del CAC, Roger Loppacher ha alertat que també s'ha detectat que cada vegada és més freqüent, a l'hora d'adherir-se a converses sobre suïcidi, que es demanin dades personals com el correu electrònic o el telèfon, per poder continuar-les a través de missatgeria privada o grups de Whatsapp, com és el cas del joc de la 'balena blava' que va causar l'ingrés d'una noia fa unes setmanes a Catalunya. Per Loppacher, aquesta tendència dificultarà en un futur encara més el control d'aquests continguts.  Per aquest motiu, des de l'associació Després del Suïcidi es demana un esforç de reflexió al voltant del què suposa la xarxa i la navegació, sobretot pels adolescents, més vulnerables, a aquests missatges de risc. Cecilia Borràs, presidenta, ha fet un símil i ha assegurat que, de la mateixa manera que s'ha ensenyat als petits a no travessar el carrer en vermell, cal seure a consumir continguts audiovisuals amb ells perquè aprenguin a discernir productes nocius per a ells, i sobretot, també ensenyar-los a denunciar la presència d'aquests continguts a una persona adulta que pugui demanar-ne la retirada.  I és que l''anàlisi del CAC, però,  ha anat més enllà i també ha detectat 15 continguts més que sense instar a la mort presenten un missatge ''complaent''  envers la mort per suïcidi o són susceptibles d'afavorir un efecte imitatiu de l'acte suïcida. Són documents que difonen fantasies suïcides que s'associen a valors romàntics i elaborats des d'un punt de vista polític, combinats, molt cops, amb imatges explícites i reals de persones mortes per suiïcidi, algunes, menors d'edat. Loppacher ha destacat que són vídeos, o documents accessibles sense cap tipus de registre previ ni verificació de la majoria d'edat de la persona usuària i tot i reconèixer que els mecanismes de protecció existeixen, poden ser poc eficaços. L'informe del CAC també transmet recomanacions per als mitjans de comunicació, en la línia que ja va apostar el novembre passat en les recomanacions sobre suïcidi en general. Des del CAC s'aposta per evitar la descripció detallada del mètode que s'ha emprat i no mencionar ni identificar webs ni xarxes que promoguin o continguin un discurs favorable al suïcidi. Per això, per exemple, es demana no utilitzar les paraules joc, repte, aposta o desafiament, o altres mots que puguin contribuir a fer un efecte crida sobre població vulnerable.  Des del CAC se seguirà controlant el contingut present a la xarxa  i denunciant els casos que vulnerin la legalitat, així com també altres tipus de contingut, com poden ser sèries de ficció.  En aquest sentit, per exemple, sobre la taula hi ha la sèrie americana '13 Reasons why', adaptació d'una novel·la, que relata els motius que pot tenir una jove per treure's la vida després de viure diferents situacions d'assetjament. Tot i reconèixer l'efecte que poden produir productes d'aquest tipus entre els joves, Borràs ha volgut recalcar que es tracta de ficció i que per tant, el punt de vista també és diferent al de productes informatius.  Des del CAC s'ha xifrat en 19 milions els resultats que dona Google a la cerca 'suicidio', mentre que a YouTube se n'ha localitzat 890.000, una plataforma on el percentatge de contingut considerat de risc és més alt. Des de Després del Suïcidi s'alerta que per cada mort per suïcidi, 495 persones a Catalunya el 2015, hi ha 100 temptatives, i que la prevenció i la comunicació són els elements clau per evitar-les.

Summary: El CAC denuncia a la Fiscalia 15 continguts d'internet que inciten al suïcidi


El president de la Generalitat Valenciana, Ximo Puig, i l'alcalde de València, Joan Ribó, s'han ofert aquest dijous com a nous voluntaris del Voluntariat pel Valencià d'Escola Valenciana durant l'acte de presentació de la desena campanya. En un acte a la Sala Berlanga del Teatre Rialto de València, Puig s'ha ofert com a voluntari  per formar parella lingüística amb Carmen Amoraga, directora general de Cultura i Patrimoni. L'altra parella participant ha estat formada per l'alcalde de València, Joan Ribó, i l'Intendent del Palau dels Arts, Davide Livermore. El president d’Escola Valenciana, Vicent Moreno, s’ha mostrat satisfet amb la col•laboració dels dos voluntaris, que "ens han obert les portes de les institucions a les quals farà tots els possibles perquè el valencià recuperi el lloc que li correspon i la llengua pugui anar guanyant àmbits d’ús". Moreno ha afegit que els valencians i les valencianes "hem de deixar de ser valencianoparlants actius, hem d’oferir el valencià com si d’un regal es tractés, sí, hem de regalar el valencià en qualsevol moment perquè sols així estarà present en la nostra vida quotidiana i en tots els àmbits, de forma natural, i convidarem a més gent a parlar la nostra llengua".  Al seu torn, el president de la Generalitat Valenciana, Ximo Puig, ha remarcat que és "fonamental que la gent entengui que el valencià és una llengua útil, un factor de confiança entre persones" i ha assegurat que "la llengua valenciana va més enllà de ser un vehicle de comunicació, és una forma d'entendre la vida". Puig ha dit que "la llengua ajuda les persones a empatitzar i entendre's". La presentació d’aquesta nova edició del Voluntariat pel Valencià ha comptat amb la intervenció del president de l’Acadèmia Valenciana de la Llengua, Ramon Ferrer, institució que ha donat suport el programa des que va nàixer el 2005.  10 anys de voluntariat  El Voluntariat pel Valencià és un servei gratuït creat per l’entitat cívica Escola Valenciana l’any 2005 que posa en contacte persones valencianoparlants amb gent que vol llançar-se a parlar en valencià i així crear parelles lingüístiques que queden per a xarrar en valencià davant d’un cafè, fent una passejada o compartint aficions. Al llarg de 10 anys, més de 20.000 persones han participat en el programa entre voluntaris (47%) i aprenents (53%).  Dels voluntaris hi ha un major percentatge de dones (99% de l'Estat espanyol).  Els aprenents i aprenentes que han passat pel programa en aquests deu anys són de 29 nacionalitats diferents. Segons que informa Escola Valenciana, un 30% després de fer el Voluntariat pel Valencià i trobar-se segurs quan parlen en valencià es converteixen en voluntaris i ajuden altres persones a llançar-se a parlar en valencià. Un 69% dels aprenents són de l'Estat espanyol, un 17% de l'Amèrica del Sud (els que més de Colòmbia, Bolívia, Argentina i Equador), un  6% europeus (sobretot anglesos), i un 3% nord-africans (Algèria i Marroc).  La coordinadora del projecte, Dariana Groza, romanesa d’origen i que ha aprés el valencià a través del Voluntariat pel Valencià, assenyala que l’èxit del programa "es deu al compromís dels voluntaris que ajuden a guanyar fluïdesa els aprenents a l’hora de parlar a una altra persona, ajuden a guanyar seguretat i a comunicar-se amb els valencians i les valencianes en la seua llengua pròpia".

Summary: Ximo Puig i l'alcalde de València, Joan Ribó, nous voluntaris per la llengua d'Escola Valenciana


Esquerra Republicana ha proposat que l'expresidenta del Parlament Carme Forcadell i l'exconsellera del Govern Dolors Bassa siguin copresidentes honorífiques de l'Assemblea Nacional de Dones del partit. La proposta s’haurà de ratificar el 30 de juny, quan se celebrarà de manera telemàtica l'assemblea d'aquest òrgan on també es renovarà la mesa, es triarà la nova presidència i es presentarà el pla de treball 2020-2024 de la vicesecretària general de les Dones, Raquel Sans. ERC destaca la “lluita incansable” de Forcadell i Bassa pels drets de les dones, el compromís per la feminització del partit “i amb la República Feminista”. Els republicans subratllen que les dues “no han deixat de treballar” des de la presó per la igualtat entre la població reclusa, per millorar els drets de les dones internes i empoderar-les, ja que moltes d’elles “han estat víctimes de violència masclista”. També en destaquen la “immensa tasca política i social que han fet i fan” des del centre penitenciari on compleixen la condemna imposada pel Tribunal Suprem pel procés sobiranista. Amb l’objectiu de reivindicar les dues “preses polítiques” com a part “activa i imprescindible de la lluita republicana”, la formació ha decidit crear la figura de co-presidentes honorífiques de l'Assemblea Nacional de Dones d'Esquerra Republicana. La renovació es completarà, si així ho ratifica l'assemblea, amb la nova mesa integrada per Mèius Ferrés (presidència), Najat Driouech (vicepresidència) i Maria Alba Pijuan (secretària). L'Assemblea Nacional de Dones anual és un espai creat com a “punt de trobada per a totes les dones militants, simpatitzants i amigues del partit” amb l'objectiu de “treballar conjuntament i establir les bases de la República Feminista”.

Summary: ERC proposa Forcadell i Bassa com a copresidentes honorífiques de l'Assemblea Nacional de Dones


El líder de la formació taronja justifica haver d'escollir l'opció "menys dolenta" per evitar el bloqueig institucional a l'Estat i convida el PSOE a utilitzar els seus escons per controlar un govern en minoria  ACN Madrid.-El president de C's, Albert Rivera, ha defensat l'acord que la seva formació ha signat amb el PP com a pacte d'investidura. "Abans de bloquejar Espanya o forçar terceres eleccions, [...] si haig d'escollir prefereixo la llista més votada amb exigències i condicions del partit de centre", ha argumentat en la seva intervenció al debat al Congrés dels Diputats. Ha justificat així escollir ara l'opció "menys dolenta". "Qui aspira ser president no pot ser obstacle sinó catalitzador", ha conclòs. Ara bé, Rivera també ha advertit que l'acord és a mans de Mariano Rajoy: "Si vostès compleixen les exigències de C's per la investidura pot ser un gran acord; si no ho compleixen, pot durar molt poc". En aquest sentit ha animat Rajoy a aprendre a governar en minoria i s'ha compromès a fer oposició "responsable". I alhora, ha convidat el PSOE a reflexionar sobre "la importància" dels seus escons per controlar l'executiu: "utilitzem-los no per bloquejar sinó per legislar".

Summary: Rivera defensa l'acord d'investidura amb el PP però avisa Rajoy: "Si no ho compleixen, això pot durar molt poc"


El dirigent d'ERC creu que "l'única cosa digne" que li queda per fer a Fernández Díaz és "fer-se detenir a ell mateix" ACN Palamós.-El president d'ERC, Oriol Junqueras, ha fet una crida al vot útil independentista perquè es "concentri" en la candidatura d'ERC el 26-J. "Tots els altres han tingut oportunitats de guanyar en algun moment o altre, ara es tracta que tots els vots es concentrin en la formació més decidia i preparada, amb el currículum més net", ha etzibat Junqueras en l'acte de tancament de campanya dels republicans a Palamós (Baix Empordà). "No tenim cap flanc feble on els enemics de la llibertat es puguin acarnissar, volem maximitzar les fortaleses", ha insistit el dirigent d'ERC en plena polèmica per la conversa entre Jorge Fernández Díaz i i Daniel de Alfonso. Irònicament, Junqueras ha suggerit que sospitava que Fernández Díaz es presentaria al míting dels republicans per "demanar el vot" directament. "No sé què més li queda per fer", ha exclamat. Després que la Policia Judicial s'hagi personat a la redacció de 'Público', Junqueras ha lamentat que no busquin qui conspira i ha suggerit a Fernández Díaz que "l'única digne que li queda per fer és fer-se detenir a ell mateix".

Summary: Junqueras crida a "concentrar" el vot independentista en ERC: "Tots els altres han tingut oportunitats de guanyar"


L'aerolínia de baix cost Norwegian oferirà vols directes des de Barcelona a Los Angeles, San Francisco, Nova York i Miami a partir del 5 de juny de 2017. La companyia noruega basarà a l'aeroport del Prat els dos Boeing 787-8 Dreamlines que operaran les rutes. A partir del 22 d'agost de l'any vinent, quan començaran a operar simultàniament les dues aeronaus, Norwegian oferirà quatre rutes setmanals a Nova York, tres a Los Angeles i San Francisco, i dues setmanals a Miami. En total, el primer any s'oferiran 325.000 places, 175.000 de les quals amb destinació Califòrnia. La ruta amb San Francisco serà l'única directa entre la ciutat californiana i qualsevol aeroport espanyol. El conseller delegat de Norwegian, Bjorn Kjos, ha destacat que l'espanyol "és un mercat molt important per a la companyia" i ha avançat que en breu oferiran més destinacions des de l'aeròdrom català. Al seu torn, el conseller de Territori i Sostenibilitat, Josep Rull, ha destacat que l'aposta de Norwegian suposa un pas més per fer de l'aeroport del Prat un' hub' de connexions internacionals. L'acte de presentació de les noves rutes que s'ha fet aquest dimecres a l'aeroport del Prat ha comptat amb la presència del conseller delegat i fundador de Norwegian, Bjorn Kjos, el conseller de Territori i Sostenibilitat, Josep Rull, el primer tinent d'alcalde de l'Ajuntament de Barcelona, Jaume Collboni, i la directora de l'aeroport de Barcelona-El Prat, Sònia Corrochano. Com ha explicat el conseller delegat de Norwegian, Bjorn Kjos, les quatre noves rutes intercontinentals operaran durant tot l'any i entraran en funcionament progressivament a partir del 5 de juny per estar a ple rendiment el 22 d'agost de l'any vinent, quan començarà a operar el segon dels Boeing 787-8 Dreamlines que tindran com a base l'aeròdrom català. Així, la ruta amb Los Angeles començarà a operar el 5 de juny i la de  Miami no ho farà fins el 22 d'agost. Quan totes dues aeronaus ja estiguin operatives, Norwegian oferirà quatre freqüències setmanals a Nova York, tres a Los Angeles i San Francisco i dues a Miami, amb preus que partiran dels 179 euros per trajecte taxes incloses.  La companyia noruega oferirà 325.000 places durant el primer any, de les que 175.000 tindran com a destinació Califòrnia, un mercat, com a destacat Kjos, amb el que Catalunya patia fins ara una manca crònica de connexions directes. De fet, la ruta amb San Francisco serà l'única que uneixi un aeroport de l'estat espanyol amb la ciutat californiana. En aquest sentit, Kjos ha recordat que l'any passat 145.000 passatgers van volar fent escala entre Barcelona i Califòrnia, fet que demostra la importància de posar en marxa les noves rutes. Amb les quatre noves rutes, Norwegian oferirà un total de 26 destinacions des de l'aeroport de Barcelona: quatre domèstiques, 18 a destinacions europees i les quatre intercontinentals presentades aquest dimarts. Pel que fa al nombre de passatgers, l'aerolínia noruega ha transportat 1,3 milions de viatgers des de l'aeroport del Prat en els 12 mesos anteriors al juliol de 2016, el que suposa un increment interanual del 41% i que la situa com la sisena aerolínia entre les que operen a l'aeroport del Prat. Els vols seran operats amb la novíssima flota de Boeings 787-8 Dreamliner de Norwegian, amb capacitat per a 291 passatgers. Actualment, l'aerolínia noruega compta amb una flota d'onze avions d'aquest tipus, que creixerà fins els 42 aparells l'any 2020. El 'hub' de vols intercontinentals més a prop A l'hora dels parlaments, tant el conseller de Territori i Sostenibilitat, Josep Rull, com el tinent d'alcalde de l'Ajuntament de Barcelona, Jaume Collboni, han destacat que l'aposta de Norwegian per l'aeroport del Prat suposa fer una passa més en l'objectiu de convertir l'aeròdrom català en un 'hub' de vols intercontinentals al sud d'Europa, un anhel compartit des fa molts anys per la classe política, el món econòmic i la societat civil. Rull ha assegurat que Barcelona "funciona com a destinació" pel seu pes econòmic i turístic que la posa al mateix nivell que altres "ciutats globals" del seu entorn amb les que ha de poder competir en igualtat de condicions. "Barcelona i Catalunya necessiten eines com aquesta per desplegar aquest potencial sense límit que tenen", ha afegit.  Rull també ha destacat que si l'aerolínia noruega, la tercera entre les 'low cost', ha apostat per Barcelona és perquè reconeix el potencial de Barcelona i Catalunya i no perquè s'hagin subvencionat les quatre noves rutes.  Al seu torn, Jaume Collboni ha destacat que les noves rutes suposen pal·liar un greuge històric pel que fa a les connexions entre Barcelona i les principals ciutats dels Estats Units. Unes ciutats, ha recordat, que són "grans centres de valor afegit" com ho és la capital catalana. En aquest sentit, el tinent d'alcalde a l'Ajuntament de Barcelona ha destacat que els vols directes faran que moltes empreses optin per radicar la seva seu a Barcelona.

Summary: Norwegian connectarà Barcelona amb Los Angeles, San Francisco, Nova York i Miami a partir de l'estiu de 2017


Una vintena de contenidors de la brossa han estat incendiats aquest divendres a Tortosa. Els fets han tingut lloc als volts de les tres de la matinada. Catorze dels contenidors han quedat completament calcinats. La Policia Local de Tortosa i els Mossos d'Esquadra investiguen ara l'autoria dels focs i demanen la col·laboració ciutadana perquè aporti la màxima informació. L'Ajuntament de Tortosa ha condemnat els actes i ha assenyalat que poden ser constitutius d'un delicte de danys. Des de primera hora d'aquest divendres els equips de neteja treballen per retirar els contenidors cremats i restablir les afectacions de l'entorn i es demana als usuaris "comprensió" perquè es reordenaran les illes de contenidors als punts afectats mentre es treballa per reposar els elements cremats.  Diverses dotacions dels Bombers, la Policia Local de Tortosa i els Mossos d'Esquadra han intervingut durant la nit per sufocar un seguit d'incendis provocats a contenidors de brossa i de recollida selectiva, en diversos carrers del centre de la ciutat i del barri del Temple.  La vintena de contenidors afectats estaven situats a les illes del carrer Rierol de Caputxins, carrer Vergés Paulí, carrer Despuig, carrer Barcelona i carrer Poeta Vicent Garcia. No hi ha constància de més desperfectes més enllà dels contenidors.  Els equips de neteja estan retirant els contenidors cremats i restablint les afectacions de l'entorn. Com a conseqüència d'aquests fets, el servei de recollida d'escombraries es veurà afectat alguns dies perquè s'ha de reposar els contenidors malmesos, i en alguns casos reordenar altres illes per cobrir les necessitats dels punts afectats. Per aquest motiu, l'Ajuntament de Tortosa ha fet una crida a la comprensió dels usuaris fins que no es pugui restablir el servei completament.

Summary: Cremen a Tortosa una vintena de contenidors de la brossa durant la nit


La cap de llista del PSC per Barcelona al 28-A, Meritxell Batet, ha afirmat que la carta que Torra va enviar als treballadors públics per Sant Jordi i que Cs ha portat a la JEC "degrada" la institució de la Generalitat. En una atenció als mitjans des de Mataró, Batet ha considerat que "és un problema" i que el president del Govern "hauria d'estalviar-se més que en cap altre moment el partidisme", en campanya electoral, i no adreçar "cartes impròpies" des de la presidència de la Generalitat. D'altra banda, just en l'equador de la campanya, Batet ha dit que els socialistes ho tenen "a tocar de la mà" però ha advertit que "encara és tot molt obert" i que "el risc" que les tres dretes sumin continua sent una realitat. Per a la candidata, Catalunya "té la clau" per "fer el tomb i garantir un govern socialista" a l'Estat. A la carta, Torra agraïa la feina dels funcionaris i "haver aguantat el timó de la nau quan era més difícil", en referència a l'aplicació del 155". A més, recordava l'expresident de la Generalitat i els seus consellers que són "a l'exili o a la presó".

Summary: Batet diu que Torra hauria d'estalviar-se "cartes impròpies" en campanya electoral que "degraden" el Govern


L’adjunt a la presidència d’Esquerra (ERC), Pere Aragonès, ha celebrat que el Tribunal de Schleswig-Holstein hagi deixat en llibertat sota fiança el líder de JxCat, Carles Puigdemont, i hagi descartat el delicte de rebel·lió per manca de violència. En un missatge a Twitter, Aragonès ha subratllat: “Molt content per la decisió de la justícia alemanya d’alliberar Puigdemont. La justícia espanyola davant el mirall”. El tribunal alemany sí que ha acceptat tramitar la petició d'extradició de Puigdemont pel delicte de malversació.

Summary: Aragonès (ERC), després que Puigdemont quedi en llibertat sota fiança: “La justícia espanyola davant el mirall”


Els més de 35.000 examinands de la Formació Sanitària Especialitzada, el MIR i la resta d'especialitats, es van trobar amb errors en la plantilla de respostes d'aquestes proves celebrades aquest dissabte. En concret, la casella 190 i la casella 205 estaven duplicades, i en canvi, mancava la 206. Segons han confirmat fons del Ministeri de Sanitat, l'error es va detectar aquest mateix dissabte al matí, en obrir les caixes de les plantilles de resposta. A totes les aules on s'estaven fent les proves es va explicar l'errada i es van donar les instruccions de respondre de forma correlativa. Per compensar, es va allargar en quinze minuts el límit de temps per fer l'examen.  L'errada va afectar totes les especialitats, és a dir, de biologia, infermeria, medicina, psicologia, química i radiofísica, ja que el full de respostes és comú. Diversos estudiants i metges correctors ho han fet públic a Twitter i s'han mostrat molestos per l'errada. També s'ha destacat que a l'examen de medicina va aparèixer una pregunta sobre homeopatia. Es demanava, en aquest cas, que s'assenyalés la resposta incorrecta d'entre quatre afirmacions, tres de les quals, posaven en dubte la seva eficàcia. Des del Ministeri de Sanitat també han apuntat que en cada prova es fan unes ''preguntes de reserva'' per possibles conflictes en preguntes o respostes i que, en aquesta ocasió, no es van utilitzar.

Summary: Una errada en la plantilla de respostes del MIR obliga a allargar l'examen un quart d'hora


Les associacions consultaran el sector sobre les accions de protesta a realitzar davant de l'arribada de noves VTC ACN El Prat de Llobregat.-Els taxistes descarten convocar ara una vaga indefinida, tot just després de la reunió que han mantingut aquest matí amb l'alcaldessa de Barcelona i presidenta de l'Àrea Metropolitana de Barcelona (AMB), Ada Colau, que els ha anunciat l'aprovació d'una norma reglamentària metropolitana per regular la circulació de les VTC en àmbits urbans. Així ho han acordat els taxistes en una assemblea celebrada aquest dilluns al vespre a la zona d'espera de taxis de la T1 de l'aeroport de Barcelona-El Prat. Tanmateix, les principals associacions del taxi de Barcelona planegen consultar el sector properament sobre les accions de protesta a realitzar davant l'arribada de noves llicències VTC. La votació inclourà la possibilitat de convocar una vaga indefinida, o bé altres opcions de protesta, com bloquejar les principals infraestructures del Ministeri de Foment, com són el Port de Barcelona o el mateix aeroport del Prat.

Summary: Els taxistes descarten convocar ara una vaga indefinida després de reunir-se amb Colau


La Comissió Executiva de la Conferència Episcopal Espanyola (CEE) ha instat els responsables de “totes les Diòcesis que ho considerin oportú” a tocar les campanes de les esglésies a l'hora de l'Àngelus, a les 12 del migdia, per convidar a pregar les persones que estan confinades a casa en el marc de la crisi del coronavirus. En una nota que la CEE ha fet pública s'indica que “en aquests dies de singular i dolorosa experiència ciutadana i eclesial” l'Església anima “tots els cristians a intercedir davant la Mare de Déu” que “empara i escolta l'oració” perquè els ajudi a superar la pandèmia. La CEE convida, entre d'altres, a pregar pels malalts contagiats pel virus, pel personal sanitari i els equips d'emergències, per les persones de risc, pels que viuen aquesta situació d'emergència “en soledat”, pels sense llar, per les diverses autoritats públiques i pel col·lectiu religiós.

Summary: L'Església insta els temples a tocar les campanes cada migdia per convidar a pregar els confinats pel virus


La pujada de les temperatures i la pluja caiguda a les darreres hores al Pirineu ha ajudat a desfer part de la neu acumulada arran del temporal del passat dimecres. El seu efecte s'ha començat a notar a les capçaleres dels rius i un exemple ha estat l'increment del cabal del Segre al seu pas per la Seu d'Urgell, que aquest divendres ha registrat una punta de més de 45 metres cúbics per segon, quan de mitjana al mes de març en porta poc menys d'onze, segons dades de la Confederació Hidrogràfica de l'Ebre. Aigües avall, a Organyà, el cabal era de 75 metres cúbics per segon, 55 més dels que porta de mitjana al març. De cara als propers dies, la tendència és que continuïn creixent, ja que les temperatures seran més altes que els darrers dies i es preveuen noves precipitacions en forma de pluja. Les puntes de cabal del Segre registrades aquest divendres al seu pas per l'Alt Urgell han estat les més altes d'aquest 2018. En canvi, al riu Valira baixaven 17 metres cúbics per segon, xifra inferior a la del passat 21 de gener, quan es va arribar als 28. La mitjana del mes de març se situa en els 3,56 metres cúbics per segon. A l'Alta Ribagorça també s'han registrat increments importants en el cabal del riu Noguera Ribagorçana, que ha tingut una punta de 38 metres cúbics per segon al seu pas pel Pont de Suert, quan la mitjana al març no arriba als 11. Al Pont de Montanyana, a la Ribagorça aragonesa, el mateix riu ha arribat als 47 metres cúbics.

Summary: L'increment de les temperatures i la pluja fan créixer els cabals dels rius


L'escola immersiva en català de la Catalunya del Nord celebra la seva festa anual reivindicant més places per satisfer "la forta demanda" de nens que hi volen estudiar ACN Sant Esteve del Monestir (Catalunya del Nord) .-La Bressola, l'escola immersiva en català de la Catalunya Nord, ha arribat per primera vegada als 1.000 alumnes, una xifra mai assolida en els 41 anys de la seva història. Per celebrar-ho, com ja és habitual, s'ha fet la Bressolada, on centenars d'estudiants dels set centres que té distribuïts arreu del territori s'han trobat i han compartit una jornada festiva. La d'aquest any ha estat la 14a edició d'una festa que ha servit també per reclamar més places i facilitats per poder obrir noves escoles, i satisfer així "la forta demanda" de nens que volen estudiar en català a la Catalunya del Nord. La directora de La Bressola, Eva Bertrana, explica que estan en converses amb tres ajuntaments i espera poder obrir un nou centre aquest setembre després de 13 anys sense fer-ho. La Bressola està d'enhorabona. Per primer cop aquesta escola immersiva de català a la Catalunya del Nord arriba al miler d'alumnes, concretament 1.021, una xifra que la seva directora, Eva Bertrana, reconeix que "mai havia arribat a somiar". Bona part d'aquests estudiants s'han trobat aquest dissabte a la 14a Bressolada, la festa anual on es reuneixen pares i alumnes dels set centres que hi ha distribuïts pel territori. La d'aquest any, però, també ha servit per demanar més places als centres que hi ha actualment i més implicació per part dels ajuntaments perquè apostin per aquest tipus d'escola. Bertrana explica que actualment no poden assumir més gent i que hi ha cua d'espera, per això fa una crida perquè els donin facilitats per poder obrir més escoles. Amb tot, confia que el proper curs tindran un vuitè centre en funcionament. "Estem parlant amb tres ajuntaments que estan molt interessats en tenir un centre", destaca. A la Bressolada d'aquest any, que s'ha fet a Sant Esteve del Monestir –un poble al nord de Perpinyà-,  hi han participat prop de 2.000 persones entre pares, alumnes i professors. Com és habitual s'ha llegit un pregó, que aquest any s'ha encarregat a l'escriptora i periodista Isabel-Clara Simó, que ha destacat la importància d'aquests centres. "Qui perd la llengua, perd la identitat", ha reblat. L'alcoiana ha reivindicat la necessitat de mantenir "viva la llengua de manera transversal" perquè "som el mateix país, de nord a sud, els Països Catalans". Simó ha reconegut que per a ella era "un gran honor i una satisfacció" poder fer de pregonera i ha destacat que hi havia molta canalla entre els assistents. "Això demostra que hi ha interès pel català", remarca. La festa ha seguit amb un concert en el que hi ha participat uns 500 nens que han cantat al so de la guitarra de Joan Serrat i l'acordió de Carles Belda. Després s'ha fet un dinar popular organitzat per l'escola, a tocar de l'estany de Sant Esteve del Monestir. A l'acte també ha comptat amb autoritats del món local i de la cultura catalana, com la directora general de política lingüística de la Generalitat, Ester  Franquesa. Ampliar les places Bertrana ha demanat a les autoritats franceses que "prenguin consciència" de la demanda que hi ha per poder estudiar català a la zona. En aquest sentit ha explicat que tant important és obrir nous centres, com ampliar les places dels que ja estan funcionant. Un punt en el que la directora coincideix amb el president de La Bressola, Joan Sebastià Hayden. "Ara mateix les escoles estan plenes, hi ha cua d'espera de molta gent", ha lamentat el president que demana que es reverteixi aquesta situació. El català està viu La Bressolada 2017 ha servit també per reivindicar que la llengua "està viva a la Catalunya del Nord". Bertrana ha lamentat que "han perdut parlants adults" però es mostra "molt orgullosa d'eixamplar "cada cop més" la base de nens que volen estudiar en català. En aquest sentit, la directora de la Bressola ha deixat clar que "seguiran insistint i treballant" per mantenir la parla. "Si ens conformem amb 1.000 alumnes serà un error, hem de treballar per recuperar encara més aquesta llengua en aquesta zona", ha reblat Bertrana. Per la seva banda, Hayden ha deixat clar que el fet que la Bressola sigui una escola immersiva en català, no és contraproduent per a la llengua francesa. "Alumnes nostres guanyen concursos de literatura francesa, això és un orgull", ha destacat.

Summary: La Bressola arriba als 1.000 alumnes i espera poder obrir el vuitè centre el setembre que ve


Més de 4 milions d'escocesos, incloent-hi per primera vegada els joves d'entre 16 i 17 anys, estan cridats a les urnes aquest dijous, en les primeres eleccions al parlament de Holyrood després del referèndum independentista. Segons tots els sondejos, l'SNP, podria revalidar la seva victòria i fer-se amb 70 dels 129 escons que composen el parlament escocès. Una victòria que reforçaria Nicola Sturgeon com a primera ministra d'Escòcia i que posaria a l'agenda política la possibilitat d'un segon referèndum d'independència un any i mig després que el 55% dels escocesos optés per seguir dins el Regne Unit. Un resultat que podria veure's capgirat per la possibilitat del 'brexit' i la desfeta laborista. Fins les 10 de la nit hora local, els electors podran acudir al col·legi electorals que se’ls hi hagi assignat i dipositar el seu vot. "Espero que hi hagi un segon referèndum", assegura la Martina, a la sortida d'un col·legi electoral al barri de Stockbridge, Edimburg "i encara més si els britànics opten pel 'brexit' el proper mes de juny i Escòcia vol quedar-se". En la mateixa línia, en Collin també vol que els escocesos tornin a ser consultats sobre la independència. "És una llàstima que no aprofitéssim l'oportunitat l'any 2014, quan la pregunta ja estava sobre la taula", explica a l'ACN "però la campanya de la por ens va poder, potser no estàvem preparats; però el nostre deure històric era votar sí". També a la història apel·la l'Stewart, que es confessa obertament independentista. "Durant 300 anys hem estat governants pel Regne Unit; un govern que no ha fet absolutament res per nosaltres, assegura aquest treballador de la Universitat d'Edimburg. "I perquè no hauríem de ser independents? Escòcia te, definitivament, els recursos per poder-ho ser", considera en Peter, votant històric de l'SNP. L'Ivonne, en canvi, té clar quin seria el sentit del seu vot si hi hagués un segon referèndum. "Votaria que 'no', perquè crec que Escòcia serà molt més segura i serà financerament més forta dins el Regne Unit", a més, aquesta jove obertament militant del partit conservador, considera que "la voluntat dels escocesos ja va quedar clara fa un any i mig". En un sentit similar s'expressa en Viking, que tot i admetre que pot haver-hi un segon referèndum a Escòcia espera que no s'acabi celebrant. Si fos així, optaria pel 'no', ja que creu que "en cas de ser un país independent, Escòcia potser no podria formar part de la UE i això provocaria molta incertesa". "Es parla molt de constitucions i poc de política" Així doncs, desterrat el debat sobre qui guanyarà les eleccions, ja que l'SNP està cridat a obtenir una victòria històrica, la qüestió independentista ha tornat a estar al centre del debat polític a Escòcia. Un fet que, segons els laboristes, "farà que Escòcia quedi enrere", ja que "es parla molt de constitucions i poc de política". A més, Ian Murray, l'únic representant dels laboristes escocesos a la Cambra dels Comuns, recorda que tant l'exprimer ministre escocès, Alex Salmond com la seva successora, Nicola Sturgeon van descriure el referèndum del 2014 com el 'vot d'una generació'. "Si ens hem de creure les seves paraules, la consulta no s'hauria de repetir, ja es va fer i la voluntat majoritària dels escocesos va ser seguir formant part del Regne Unit". Segons Murray, el partit laborista és l'únic que "proposa mesures positives pel futur en comptes de basar la seva campanya en arguments passats, que ja van ser derrotats, democràticament, amb el referèndum del 2014". Tot i això, les enquestes en pronostiquen una davallada històrica; podria quedar relegat a ser tercera força al parlament de Holyrood i perdre fins a 12 escons. La consolidació de Nicola Sturgeon Nicola Sturgeon, successora de l'ex primer ministre escocès, Alex Salmond, podria veure reforçat el seu lideratge en aquestes eleccions. De fet, la seva primera cita amb les urnes com a líder de l'SNP, el maig de l'any passat, ja va confirmar la seva maduresa política. L'SNP va aconseguir ser, per primera vegada, el partit més votat a Escòcia en unes eleccions generals i va fer-se 56 dels 59 escons que Escòcia té al parlament de Westminster. "Nicola Sturgeon es una veu genuïna i autènticament social demòcrata" amb una gran "capacitat d'influència", assegura Stewart Hosie, número dos de l'SNP i parlamentari a Westminster des del 2005. "Té unes quotes de popularitat que els altres líders polítics no podrien ni somniar", destaca. "No tenim cap pressa en convocar un segon referèndum" La mateixa primera ministra escocesa va assegurar que seria "contraproduent" fixar la data per a un segon referèndum sobre la independència sense assegurar-se abans que la majoria d'escocesos hi està a favor. "Si hi ha d'haver un segon referèndum, tant si el proposa el proper parlament o un de futur, primer cal guanyar-nos el dret de proposar-lo", va afirmar Sturgeon davant els seguidors de l'SNP en un acte de campanya a Edimburg. "Fixar la data per al referèndum sense abans tenir una majoria d'escocesos convençuts que la independència és el millor futur per al nostre país, seria contraproduent". En la mateixa línia, el número dos de l'SNP i parlamentari a Westminster, Stweart Hosie, assegura que l'objectiu immediat del partit és "escoltar a tots aquells que van votar 'no' al referèndum de l'any 2014, sigui quin sigui el partit al qual donen suport, descobrir per què van optar pel 'no' i preparar un missatge independentista més popular de cara a un segon referèndum". "No tenim cap pressa per celebrar un altre referèndum", insisteix Hosie. "Hem de respectar el resultat obtingut fa dos anys: vam perdre, els partidaris del 'no' van guanyar i cal respectar la voluntat de la gent", afegeix. No obstant això, avisa que tampoc es pot descartar una nova consulta. "Si la gent canvia d'opinió l'escoltarem, com faria qualsevol polític, però no insistirem en un segon referèndum, cap polític hauria de fer-ho; però a la vegada, cap polític pot oposar-se a la celebració d'un referèndum si la gent així ho desitja", insisteix. "El calendari el decidiran els ciutadans d'Escòcia", conclou.

Summary: Les eleccions escoceses posen la possibilitat d'un segon referèndum d'independència damunt la taula


Les nevades que ha portat el temporal Gloria han beneficiat les estacions d'esquí catalanes, que aquest cap de setmana han pogut obrir portes amb més quilòmetres de pistes esquiables. Una de les estacions més beneficiades per aquestes nevades ha estat el Port del Comte, al Solsonès, que ha passat de tenir el 20% de les pistes obertes fins a obrir el total dels 54 quilòmetres esquiables. El seu director, Albert Estella, ha indicat que la nevada del dimecres els ha "salvat la temporada". Altres pistes d'esquí com Port Ainé també han pogut obrir el 100% de l'estació, mentre que a Espot només hi ha dues pistes tancades per motius de seguretat. Per contra, l'estació de La Molina s'ha quedat sense subministrament elèctric aquest dissabte durant prop de dues hores. Estella ha explicat que aquest dimecres la neu "finalment" va arribar a l'estació del Port del Compte, amb uns 80 centímetres a la part baixa i fins a 1,2 metres a la part alta d'Estivella. Ha indicat que es tracta d'una nevada "molt bona" perquè els ha permès obrir el total dels 54 quilòmetres esquiables que disposa l'estació. De fet, fa una setmana l'estació només tenia el 20% de les pistes obertes.  El director de l'estació ha indicat que al novembre van començar la temporada "amb bon peu" tot i que les pluges van fer que la neu produïda es desfés. "Es va haver de començar de nou i no hi havia manera", ha explicat, i ha afegit que la nevada d'aquest dimecres "ha salvat la temporada". Estella ha pronosticat que podran tancar "una bona temporada" malgrat no puguin recuperar el pont de Reis i el Cap d'Any, "els dies de màxima afluència" que enguany han estat "complicats". Aquest dissabte l'estació ha tingut rècord d'esquiadors des que va començar la temporada. Hi han passat unes 4.000 persones, mentre que enguany, sense comptar el dissabte, encara no havien superat el miler. Tot i la boira que s'ha posat a les pistes, Estella ha indicat que la gent ha sortit a gaudir de la neu. "Hi havia ganes de veure la neu com està", ha indicat l'esquiador David, mentre que una altra esquiadora, Amàlia, ha explicat que la boira ha deslluït el bon estat de les pistes. Per contra, Estella ha explicat que el dia de la nevada l'estació va estar sense subministrament elèctric. Això, ha dit, els ha fet treballar amb un dia de retràs i a contrarrellotge tot i que, finalment, aquest dissabte han pogut obrir la totalitat de l'estació. Aquest mateix dissabte també s'ha quedat sense subministrament elèctric l'estació de La Molina, a la Cerdanya. Segons han explicat a través de les xarxes socials, ha estat un tall de dues hores provocat per unes proves de Fecsa-Endesa. Les estacions de Port Ainé i Espot, obertes gairebé al 100% La neu del temporal també ha estat molt ben rebuda a la resta d'estacions d'esquí del Pirineu lleidatà. L'estació de Port Ainé, al Pallars Sobirà, ha obert la totalitat de les seves pistes mentre que Espot ho ha fet amb el 98%, segons ha explicat el director de les dues, Xavier Bigordà, qui ha assenyalat que la setmana passada les estacions estaven entre el 70% i el 80% de pistes esquiables. En el cas d'Espot, Bigordà ha indicat que hi ha dues pistes que no s'han obert per seguretat, donat que tenen neu acumulada i es vol evitar possibles allaus. Finalment, ha afegit que la neu a l'hivern "sempre va bé" i que aquesta, a més, genera "més ambient d'esquí. "És positiu en tots els sentits", ha finalitzat. Obertes totes les estacions d'esquí nòrdic Les altres grans beneficiades amb les nevades del temporal han estat les set estacions d'esquí nòrdic catalanes, que totes han pogut obrir amb diversos quilòmetres esquiables i gruixos de neu que van des de 50 centímetres de mínim a Tavascan i a Sant Joan de l'Erm fins a un màxim d'un metre i mig a Aransa i Lles. Són gruixos que contrasten amb la poca neu que fins la setmana passada hi havia a la majoria de pistes. Per exemple, l'estació de Guils Fontanera, a la Cerdanya, ha passat de tenir les pistes d'esquí nòrdic tancades i uns 20 centímetres de màxim de gruix de neu a obrir amb 25 quilometres esquiables i uns gruixos de neu que oscil·len entre els 70 i els 90 centímetres.

Summary: La neu del temporal salva la temporada d'esquí del Port del Comte


Animac 2018, la Mostra Internacional de Cinema d'Animació de Catalunya, organitzada per l'Ajuntament de Lleida i que se celebrarà del 22 al 25 de febrer, acollirà l'estrena a l'estat espanyol de la pel·lícula d'animació aclamada per la premsa internacional 'The Breadwinner', nominada recentment als Oscars i als Globus d'Or com a millor llargmetratge d'animació. Es tracta d'un film dirigit per l'animadora i cineasta irlandesa Nora Twomey, amb segell de l'estudi d'animació Cartoon Saloon, creadors dels guardonats 'The Secret of Kells i Song of the Sea', i la producció executiva d'Angelina Jolie. 'The Breadwinner' és una història d'apoderament i imaginació de les dones enfront de l'opressió, que celebra la cultura, la història i la bellesa d'Afganistan. A més, Animac projectarà les pel·lícules 'Loving Vincent' i 'Revolting Rhymes', i el curtmetratge 'Negative Space', totes tres nominades també als Premis de l'Acadèmica de Hollywood d'enguany. 'The Breadwinner', basada en la novel·la best-seller de Deborha Ellis, explica la història de Parvana, una nena d'11 anys que viu amb la seva família en una habitació d'un petit edifici d'apartaments a Kabul, Afganistan, devastat per la guerra el 2001. Vivint sota el domini talibà, Parvana creix escoltant històries explicades pel seu pare mentre l'ajuda al mercat on llegeix i escriu cartes perquè la gent es guanyi la vida. Un dia, el seu pare és arrestat, i la vida de Parvana canvia per sempre. En un moment i lloc on les dones no poden sortir de les seves llars sense homes, la seva família es queda sense algú que pugui guanyar diners o fins i tot comprar aliments. Per ajudar a la seva família, Parvana decideix tallar-se el cabell i disfressar-se de nena, convertint-se en ls sustentació de la família. I a pesar que està en perill de ser descoberta, Parvana decideix trobar una manera de rescatar el seu pare. 'The Breadwinner' és una història oportuna i inspirada sobre el poder transcendent de les històries i el seu potencial per unir-nos i sanar-nos a tots. La seva directora, Nora Twomey, explica que quan li van proposar la idea, va llegir el llibre original de Deborah Ellis i de seguida va tenir clar que volia fer la pel·lícula. ''Crec que llegir sobre Parvana va ser la meva gran inspiració. Vaig poder veure que seria una pel·lícula bella i reflexiva, i sabia amb quines persones volia treballar per fer-ho. Crec que per a mi, 'The Breadwinner' va ser una de les úniques experiències en la meva carrera professional en la qual vaig tenir la sensació que necessitava fer aquest projecte''. Animac 2018 projecta una selecció de 8 llargmetratges aclamats per la crítica Aquesta 22a edició d'Animac projectarà el premiat llargmetratge Dorota Kobiela i Hugh Welchman Loving Vincent, el primer fet a partir de pintures animades que va estar nominat als Oscars i als Globus d'Or i que va guanyar el premi del públic al Festival d'Annecy l'any passat. Es tracta d'un film homenatge al pintor Vicent Van Gogh on cada fotograma és un quadre pintat sobre oli. Els 56.800 fotogrames que componen la pel·lícula són quadres a l'oli pintats, un a un, per nombrosos pintors durant diversos anys, inspirant-se en l'estil del famós pintor holandès. Una altra de les pel·lícules que es podran veure és la guanyadora al millor llargmetratge del Festival d'Annecy el 2017, 'Lu over the wall', dirigida pel japonès Masaaki Yuasa, que narra la història de Kai, un jove estudiant la vida del qual canvia quan coneix Lu, una sirena. L'Animac 2018 està dedicat a la música i s'inaugurarà amb l'estrena internacional d''Animació per a les Quatre Estacions de Vivaldi', un film compost de quatre curtmetratges musicals realitzats per quatre grans animadors independents: Anna Budanova, que estarà present en la inauguració, Olga i Priit Pärn, Atsushi Wada i Theodore Ushev, produït per la Tokyo University of the Arts i musicat en rigorós directe per l'Orquestra Simfònica Julià Carbonell de les Terres de Lleida (OJC).

Summary: Animac estrena 'The Breadwinner', recentment nominada als Oscars com a millor llargmetratge d'animació


L'Hospital de Sant Bernabé de Berga té, aquest dilluns, 38 pacients ingressats amb coronavirus. Segons ha informat el centre sanitari, en les darreres hores no hi ha hagut cap nova defunció, pel que la xifra de decessos acumulats des de l'inici de la pandèmia i fins a aquest dilluns es manté en 31 persones. Paral·lelament, en les últimes hores s'han donat dues noves altes a domicili. L'hospital també ha informat que no hi ha hagut nous casos de positius contagiats per la covid-19 entre els seus professionals.

Summary: L'Hospital Sant Bernabé de Berga té 38 pacients ingressats amb la covid-19


L'home jutjat per abusar sexualment de diversos menors entre el 2007 i el 2011 en un cinema del Masnou (Maresme) ha negat aquest dimarts totalment els fets, assegurant que les acusacions dels nois són falses. L'home tenia una empresa que gestionava el cinema La Calàndria del Masnou i el cinema del Foment Mataroní i contractava els joves, de 16 anys  aproximadament, per repartir publicitat dels establiments o treballar al bar i les taquilles. La fiscalia li demana fins a 43 anys i tres mesos de presó i 35.000 euros d'indemnització per diversos delictes d'abusos sexuals, prostitució i corrupció de menors i exhibicionisme. Segons el ministeri públic, entre finals del 2007 i principis del 2008 Lluís G.M., d'edat avançada, va portar a sopar a Barcelona a un jove que havia contractat el 2005 i un amic d'aquest. Posteriorment va contractar  una prostituta, a qui va presentar com una amiga, i tots quatre van anar amb el cotxe de l'acusat al pis de la seva mare, a Sant Just Desvern (Baix  Llobregat). Allà hauria fet mantenir relacions sexuals als nois amb la prostituta mentre ell es masturbava, però després va fer una fel·lació a un dels nois. El 2009 va contractar  un  altre menor i li va oferir més diners si mantenia relacions sexuals amb ell. Un dia va anar a un pis que tenia llogat amb el noi i un cosí d'aquest, major d'edat, i es va fer penetrar analment per tots dos. Al final va donar 50 euros al menor. Des d'aleshores fins a inicis del 2011 va tenir una trentena de trobades sexuals amb aquest menor a canvi de 30 o 50 euros cadascun, la majoria a l'interior del cine. A més, l'home va demanar al noi que li presentés altres menors per fer-los la mateixa proposició. L'agost del 2010 va contractar un altre menor i el primer dia ja li va preguntar si era homosexual, li va ensenyar un llibre amb fotos d'homes i dones amb postures sexuals i li preguntava si s'excitava veient-les. Li va practicar una fel·lació i li va donar quatre invitacions pel cine. Dies després, quan el menor havia de cobrar per la publicitat distribuïda, li va preguntar si volia repetir l'experiència. El noi s'hi va negar, però l'home ho va tornar a fer i li va pagar. Una setmana més tard es va repetir la situació, amb el mateix resultat. Més endavant, li va ensenyar revistes pornogràfiques de caire homosexual i va acabar pagant-li per fer-li una altra fel·lació, tot i la negativa del menor. Pel Nadal d'aquell any, va tornar a obligar el menor a fer-li una fel·lació i a penetrar-lo analment dos dies, cosa que es va repetir la Setmana Santa del 2011 i fins l'estiu d'aquell any, sempre pagant-li entre 40 i 50 euros. Finalment, entre octubre del 2010 i maig del 2011 va contactar amb diversos menors per oferir-los feina de repartidors de publicitat i alhora proposar-los relacions sexuals. Tots ho van rebutjar. L'home ha negat totalment els fets, excepte el d'haver estat amb una noia al pis de Sant  Just Desvern, però ha assegurat que ell mai va practicar sexe amb els nois. De fet,  ha dit que ha tingut  problemes d'impotència i de pròstata, que no té libido i que no es pot "posar ni un supositori"  pel cul. Preguntat pel fet d'haver trobat ADN seu  en fluids corporals en un llençol al cinema, ha dit que ell té "ejaculació retrògrada" i incontinència urinària, i que el semen se li barreja amb l'orina. Sobre un lubricant sexual trobat al costat d'un matalàs, ha assegurat  que era per netejar els rotlles de cel·luloide. També ha assegurat que algunes de les víctimes ni les coneix i que mai ha estat a casa seva, a Sant Quirze del Vallès,  amb els menors. Així  mateix, ha explicat que les invitacions pel cine que  donava a alguns menors eren perquè les donessin als seus  amics i fer publicitat de l'establiment. En una ocasió va donar un regal "d'aniversari" a un dels menors, amb la família  del  qual diu que encara hi manté el contacte i l'han convidat  a menjar pel Ramadà. Fins i tot, el pare d'aquest menor, "ha plorat" a la seva oficina pels problemes de drogues que tenia el jove. Sobre els casos del 2010,  ha explicat que va patir una forta  gastroenteritis i va estar de baixa. El judici ha seguit amb la declaració, a porta tancada, de les víctimes, o la reproducció de la gravació amb la seva declaració al jutjat d'instrucció. Les sessions continuaran dijous vinent.

Summary: L'home jutjat per abusar de menors en un cine del Masnou nega totalment els fets


La Guàrdia Urbana de Barcelona i la Policia Local de Sant Feliu de Llobregat han intervingut a la capital del Baix Llobregat 5.000 samarretes falsificades d’equips de futbol de primera divisió, bàsicament del FC Barcelona i en menor quantitat del Real Madrid, i uns 600 'transfers' per posar els noms dels jugadors. Aquests productes es trobaven emmagatzemats en un local de Sant Feliu del Llobregat, com a punt de distribució de material destinat a la venda ambulant no autoritzada. El distribuïdor guanyava diàriament uns 5.000 euros amb la venda dels productes falsificats. La investigació es va iniciar fa mesos al detectar que una persona distribuïa grans quantitats de d’aquestes samarretes destinades al 'top manta' a Barcelona. Els agents encarregats de la investigació van observar que aquesta persona, per tal de no ser detectat per la policia, feia les vendes i el repartiment dels productes en diferents punts de la ciutat entre les 21h i les 5h de la matinada, i emmagatzemava els seus productes en un traster de Sant Feliu de Llobregat.   Una vegada es va tenir la certesa de la falsedat dels productes, el distribuïdor va ser detingut quan estava repartint les comandes de samarretes el passat dijous 13 de juliol a les onze de la nit. L’endemà es va realitzar la inspecció administrativa, conjuntament amb la Policia Local de Sant Feliu de Llobregat, per intervenir el material en el local d’aquesta localitat. El detingut obtenia uns beneficis diaris de 5.000 euros amb la distribució del material.

Summary: Decomissen a Sant Feliu de Llobregat 5.000 samarretes esportives falsificades destinades al 'top manta'


El delegat del govern espanyol a Catalunya, Enric Millo, ha avisat al president de la Generalitat, Carles Puigdemont, que la seva "autoexclusió" en la conferència de presidents del pròxim dimarts no condicionarà el diàleg amb el govern espanyol però, en canvi, sí perjudicarà "directament" els catalans. En una entrevista a l'ACN, Millo ha apuntat que l'únic afectat per aquesta "irresponsabilitat" serà l'interès general dels catalans i no el govern espanyol, ni la futura reunió entre el president del govern espanyol, Mariano Rajoy i Puigdemont, ni l'estratègia a seguir per l'Estat. Per això, l'ha instat a "rectificar". D'altra banda, el delegat del govern espanyol ha dit que espera que de la reunió entre Puigdemont i Rajoy surtin resultats "tangibles" perquè  "el procés no pot segrestar el diàleg", ha insistit.  Millo ha assegurat que “ningú s’enfadarà” si el president de la Generalitat no assisteix a la conferència de presidents, ni això “impedirà” la trobada amb Rajoy. Però l’ha alertat que deixar la cadira de Catalunya “buida” comportarà conseqüències “negatives” per a Catalunya. Entre aquestes, ha situat el fet que “estaria permetent que altres decideixin coses que afecten el conjunt dels catalans” i faria que la veu d’aquests no sigui escoltada. “No podrà dir que s’estan decidint coses que afecten els catalans en les que no se’l té en compte perquè s’haurà autoexclòs”, ha resumit.  Millo ha dit que la cimera és una “oportunitat d’or” per a que el president demostri que també té voluntat de diàleg i li ha recordat que “la seva obligació és anar-hi”. Pel que fa al govern espanyol, ha assegurat que la voluntat de diàleg i de mà estesa “no l’abandonarà mai, passi el que passi”.  El delegat ha mostrat així el seu desacord amb Junqueras sobre el fet que l’’operació diàleg’ quedava en suspens després de la seva reunió amb la vicepresidenta del govern espanyol, Soraya Sáenz de Santamaría, ja que ha assegurat que aquesta actitud dialogant “és permanent i no té congelació ni termini de pausa”. Ha afegit que una altra cosa és que per part del Govern “no hi hagi aquesta actitud de diàleg”, cosa que ha asseverat que estan comprovant i que ha esperat que “es rectifiqui”.  Cerca de resultats en la reunió Puigdemont-Rajoy Millo ha explicat que els equips d’ambdós executius estan treballant per fixar una data “que sigui eficaç” per a la trobada entre Puigdemont i Rajoy ja que ha reivindicat que la trobada entre els dos presidents ha de donar resultats “tangibles” i “no ser protocol·lària”. Per això, ha apuntat que el calendari ha de permetre “madurar” certs aspectes per arribar a la reunió amb garanties de cercar acords en temes d’interès.  Ha explicat que tot i que encara no hi ha ordre del dia, algunes de les qüestions que el govern espanyol considera prioritàries i que s’haurien de poder tractar a la trobada són l’elaboració d’un nou pla de rodalies que l’Estat pretén assolir “de manera participativa” amb la Generalitat, el corredor mediterrani i qüestions sobre cultura o serveis socials. A més, ha afirmat que el model de finançament també s’hauria de tractar en la reunió ja que, tot i que l’acord ha de ser “multilateral” perquè afecta totes les comunitats de l’Estat, sí que se’n pot parlar de manera bilateral. “No es pot acordar de manera bilateral però si que es pot dialogar de manera bilateral”, ha declarat.  Millo ha dit que en la reunió es poden abordar els 45 punts del document que va fer arribar Puigdemont a Rajoy, alguns dels quals ha assegurat que ja s’han fet i altres que “són molt difícils de portar a terme” i sobre els que cal posar-se d’acord i “dir la veritat”. Com ja va dir Santamaría, el govern espanyol en vol afegir d’altres que no hi són perquè ha considerat que la llista està “una mica obsoleta”.  En resum, el delegat del govern ha dit que la reunió entre els dos presidents “no s’ha de limitar al procés” ja que ha assegurat que “si el diàleg queda segrestat pel procés s’estarà fent un flac favor a la ciutadania catalana”. Així, ha rebutjat que es pugui fer un plantejament basat en “si no hi ha procés no podem parlar de res” i ha reivindicat que hi ha qüestions que afecten directament els catalans que requereixen d’un acord i un treball conjunt de les dues administracions. “Cal que es percebi que realment avancem en temes concrets”, ha declarat.

Summary: Millo avisa Puigdemont que "autoexcloure's" de la cimera de presidents no afecta el diàleg però "perjudica" els catalans


Cs, PSC-Units i PPC han carregat contra JxCat, ERC i la CUP per muntar "una farsa" i buscar "revenja" amb la comissió d'investigació sobre l'aplicació del 155. El Parlament vota aquest dimarts a la tarda el dictamen aprovat per la comissió, que considera "necessària" l'abdicació de Felip VI i ha proposat que el Parlament reprovi el president del govern espanyol Pedro Sánchez, l'expresident Mariano Rajoy o el mateix monarca. Els independentistes, que han criticat la no participació a la comissió de Cs, socialistes i populars, s'han reafirmat en l'autodeterminació. Els comuns creuen que la comissió ha estat una "oportunitat perduda" per com s'ha desenvolupat. En vista del que s'aprovarà, Cs ha instat Sánchez a portar-ho davant del TC. El diputat d'ERC Jordi Orobitg ha afirmat que el 155 s'ha demostrat com una "eina totalment ineficaç per a enfonsar l'independentisme" que "no va servir ni per canviar el Parlament ni va canviar el Govern". Per tot plegat, ha reclamat una llei d'amnistia i la convocatòria d'un referèndum, a més de l'abdicació de Felip VI "per sanitat democràtica" i per la seva aposta pel conflicte i la confrontació. També ha criticat que el 155 es va aplicar "trencant el pacte constitucional" i ha carregat per "la deixadesa de funcions" dels grups parlamentaris que no han participat en aquest espai. La diputada de JxCat Gemma Geis creu que el 155 és "el no projecte" de l'Estat espanyol i ha lamentat que "continua vigent" perquè per debatre sobre autodeterminació o sobre la monarquia s'han de "sotmetre a querelles". El grup parlamentari de JxCat ha demanat la reprovació de Pedro Sánchez, de Mariano Rajoy i Albert Rivera com a "ideòlegs" de l'aplicació del 155 i la de Felip VI "perquè el 155 no es pot entendre sense el seu paper actiu avalant la violència de l'1-O". Geis també ha dit que el 155 només se superarà amb l'exercici de l'autodeterminació.  Per la seva banda, el diputat dels comuns Marc Parés ha qualificat la comissió "d'oportunitat perduda" perquè considera que era l'espai on es podien "reconèixer mútuament, fer autocrítica i buscar punts en comú per poder avançar". "Tinc la sensació que hi ha una part de la cambra que ha eludit la seva responsabilitat en no participar-hi i que l'altra ha volgut imposat el seu relat", ha lamentat. Parés ha dit que el 155 no va contribuir a resoldre el conflicte polític, "tot el contrari"; i que "es podria haver evitat" si tots els actors haguessin estat capaços de trobar vies de diàleg. Des de la CUP-CC, Carles Riera ha reclamat al Govern que "davant futurs escenaris, canviï de capteniment i opti per la no col·laboració i desobediència i per defensar els drets civils i polítics", un fet que considera que no es va produir al 2017, quan ha denunciat "l'aplanament d'alts funcionaris de JxSí". Riera ha situat el diàleg en una via "fallida" i ha dit que la unilateralitat "aleshores i ara és l'única via per fer l'autodeterminació i fer front a la repressió". El president de Cs, Carlos Carrizosa, ha instat el president del govern espanyol, Pedro Sánchez, a recórrer les conclusions que el ple votarà aquest dimarts a la tarda. "És contradictori que el que van defensar al Senat no es defensi pel govern davant dels tribunals", ha dit. I ha acusat els independentistes de "voler guanyar votant al Parlament el que van perdre als tribunals" i de moure's per la "revenja" i estar "plens d'odi". "Van perdre als tribunals, acceptin les sentències", ha etzibat Carrizosa, que ha defensat la legalitat del 155.  Els socialistes creuen que la comissió ha estat "una farsa". El diputat del PSC-Units Ferran Pedret ha justificat l'absència del seu grup en les sessions convocades perquè "es pretenia investigar un efecte sense investigar la causa". "Sempre ho tracten així, com si el 155 fos un fet aïllat que no es correspongui a cap motiu. Parlem del 6 i 7 de setembre", ha emplaçat Pedret, que ha denunciat "l'atropellament del reglament del Parlament i dels drets dels diputats". El parlamentari ha admès que el 155 va tenir "afectacions" però que van ser "menors" a les que haurien estat si s'haguessin "consolidat els actes del 6 i 7 de setembre i després la DUI". El diputat del PPC Santi Rodríguez ha criticat que aquesta comissió d'investigació "no té per objecte investigar absolutament res" i que "ja tenien les conclusions escrites abans de la seva constitució". En aquest sentit, ha acusat els independentistes de tenir com a objectiu "utilitzar el Parlament com a propaganda i donar carta de naturalesa a un relat fictici". Rodríguez també ha defensat que l'aplicació de la Constitució era "absolutament imprescindible" en aquell moment i que les úniques responsabilitats les tenen "qui va generar inseguretat jurídica" per als catalans.  Finalment, el diputat que ha presidit la comissió, Toni Morral, ha reconegut "certa insatisfacció" per no haver obtingut resposta a preguntes clau a "personatges que van ser els màxims responsables en la decisió d'aplicar el 155", ja que van optar per no comparèixer. "No van comparèixer emparats amb l'informe del consell d'estat que dia que podien permetre's el luxe de menysprear el Parlament", ha denunciat Morral, decebut també amb la no participació a la comissió de Cs, PSC-Units i PPC.

Summary: Cs, PSC-Units i PPC carreguen contra JxCat, ERC i CUP per muntar una "farsa" i buscar "revenja" amb la comissió del 155


Un noi de 14 anys ha resultat ferit crític aquest diumenge al migdia després de caure amb la moto durant el FIM CEV Repsol International Championship al Circuit de Barcelona-Catalunya, a Montmeló (Vallès Oriental). Els serveis d'emergències han rebut l'avís del sinistre a les 14.54 hores. En un primer moment, el pilot, que competia en Moto3, ha estat atès pel servei mèdic del circuit de Montmeló. Fins al lloc s'han desplaçat una ambulància i un helicòpter del Sistema d'Emergències Mèdiques (SEM), que han evacuat el menor per aire a l'Hospital Sant Pau de Barcelona en estat crític.

Summary: Ferit crític un noi de 14 anys durant una competició de Moto3 al Circuit de Barcelona-Catalunya


Els neuròlegs han descartat que l'acusat pel doble crim d'Aspa (Segrià) pateixi epilèpsia, tal com asseguren ell i la seva defensa. La neuròloga que ha declarat aquest dimecres en la tercera jornada del judici, Pilar Granés, ha qualificat d'"increïble" aquest diagnòstic ja que els dos electrocardiogrames que se li van fer en mig any, ha dit, eren "normals". L'altre neuròleg que ha declarat, Alejandro Quílez, ha descartat que una "absència" pugui durar hores, tal com van assegurar tant l'acusat com la seva parella. "Són breus, d'uns tres segons, i com a molt duren 20 segons", ha explicat. Els dos neuròlegs conclouen que durant les absències el pacient està immòbil i, per tant, "no podria disparar una arma". Segons el neuròlegs, en l'epilèpsia, les absències són de segons i, si li passen des de petit, com va assegurar tant ell com el seu pare, no entenen perquè ningú el va diagnosticar ni tractar com a tal. Els neuròlegs han explicat que l'epilèpsia d'absències és més habitual en nens i que desapareixen a l'adolescència, però no descarten ni que una persona adulta en pugui patir ni que una persona adulta se les pugui inventar. Sobre la intencionalitat dels fets, els neuròlegs asseguren que Ismael Rodríguez no té anul·lades les seves capacitats volitives. "Mai he vist que un malalt d'epilèpsia faci un acte violent a causa de la seva malaltia", ha assegurat Granés. En el mateix sentit s'han pronunciat els psiquiatres forenses que han assegurat que l'acusat no té, ni tenia afectades en el moment del crim, les seves capacitats cognitives i volitives ja que no hi ha cap alteració de les seves capacitats mentals. Consideren que té una personalitat "antinormativa" però que no compleix els criteris d'un trastorn de personalitat. Tot i això, puntualitzen que un trastorn de personalitat tampoc afectaria les capacitats volitives ni cognitives ja que "cap trastorn impedeix conèixer què s'està fent ni les seves conseqüències". A més, afegeixen, "els companys caçadors descriuen que estava preocupat i per tant entenia què havia fet". Pel que fa a l'agressivitat, segons els psiquiatres forenses, tot i que hi ha trastorns de personalitat que comporten una major agressivitat, ho fan de manera habitual. "No acostumen a ser actes únics", han dit.  El psiquiatra Àngel Pedra, aportat per l'acusació particular, coincideix que no té cap malaltia mental. Segons ha explicat, té una personalitat impulsiva i per beneficar-se recorre a l'enguany i la manipulació. A més, afegeix, es deixa portar per la rapidesa, sense reflexionar. Pedra ha afegit que l'acusat té una falta d'empatia i de remordiment i que li va sorprendre la "fredor" amb què actuava en la reconstrucció dels fets. Segons el psiquiatra, Ismael Rodríguez no respecta l'autoritat i és una persona que "com més grossa la munta, més satisfet està". Considera que té una personalitat "antisocial" i afegeix que "li han obert expedients perquè li agrada saltar-se les normes, com ara vendre mediació a la presó". El psicòleg aportat per la defensa, en canvi, entén que l'acusat sí que tenia afectades les seves capacitats volitives i assegura que pateix un trastorn explosiu intermitent. A causa d'aquest trastorn, ha explicat, "tendeix a actuar sense reflexió, de manera desproporcionada i pot desenvolupar conductes molt agressives". Durant aquest dimecres al matí també han declarat experts en balística que han explicat a quina distància  s'havien efectuat els trets. En el cas de David Iglesias, el primer tret el va rebre al pit a una distància d'entre tres i quatre metres i el segon, al cap, a 1,2 metres. En el cas de Xavier Ribes, el tret a la mandíbula es va fer a entre tres i sis metres i el del cap a entre dos i tres metres de distància, han establert.

Summary: Els neuròlegs descarten epilèpsia en l'acusat del crim d'Aspa i diuen que durant una "absència" no es pot disparar un arma


La Guàrdia Urbana va detenir dijous passat dues persones que fugien en moto per la vorera del carrer Mallorca amb la caixa forta d'un comerç a Barcelona. Els agents van veure'ls carregant un objecte molt voluminós. Quan els lladres es van adonar de la presència policial, van fugir a gran velocitat, circulant de forma temerària per voreres i carrers contra direcció, fins que van xocar contra una paperera. La Guàrdia Urbana els va poder detenir llavors i va constatar que el que portaven era una caixa forta d'una botiga del carrer Casanova, que contenia 1.900 euros. La moto també era robada. Els detinguts portaven una motxilla amb les eines que havien utilitzat per cometre el robatori amb força una estona abans. Van ser detinguts pels delictes de robatori amb força i de robatori i furt d'ús de vehicle de motor. Quan els van identificar, els agents també van comprovar que un d'ells tenia vigents quatre ordres de detenció i de citació judicial. La caixa forta va ser tornada al cap de seguretat del comerç.

Summary: Detenen dues persones que fugien en moto per la vorera amb la caixa forta d'un comerç a Barcelona


S'han eliminat els trens de les línies S5 i S6 durant tres quarts d'hora ACN Barcelona.-Els trens de la línia Barcelona-Vallès de Ferrocarrils de la Generalitat de Catalunya (FGC) circulen amb retards i fora del seu horari habitual a causa d'una avaria a les instal·lacions de plaça Catalunya. Segons la companyia ferroviària, la incidència s'ha produït a les 8.11 hores i ha obligat a suprimir les línies S5, que va de Barcelona a Sant Cugat del Vallès, i S6, que va de Barcelona a la Universitat Autònoma. Per tal de reduir l'afectació, els trens de les línies S1 i S2 s'aturen a totes les estacions. L'avaria s'ha resolt cap a les 8.40 hores i els trens aniran recuperant la freqüència de pas habitual en les pròximes hores.

Summary: Retards a la línia Barcelona-Vallès de FGC per una avaria a les instal·lacions de plaça Catalunya


Els ja exdiputats cupaires Julià de Jodar i Josep Manuel Busqueta, que han deixat el seu escó en compliment del pacte amb Junts pel Sí, han fet pública aquest dimecres una carta de comiat, en què diuen que no hi ha “dimissió possible” i que seguiran treballant “incansablement” des del carrer. “El desconeixement de la CUP-CC els ha fet pensar que això ens podia fer mal però l’acta de diputat no ens fa més forts, només més públics [...]. Cap acta de cap parlament pot encabir ni la rebel·lia ni l’esperança”, assenyalen. A més, admeten que els darrers tres mesos, d’intenses negociacions amb convergents i republicans, han estat “durs i difícils” i que els han servit per constatar que “la democràcia en el món capitalista resta agotzonada darrere litres i litres de tinta i hores i hores de tertúlies on professionals de l’opinió conformen els relats de la majoria”. La CUP, afegeixen, serà “accelerador” del procés i un “fre” a les polítiques que pretenguin “agredir” la classe treballadora. En l’escrit, tots dos exparlamentaris expliquen que els resultats del 27-S van donar una majoria “formidable” per començar el procés però no per “cloure’l” i que, per això, l’endemà mateix de les eleccions van posar-se mans a la feina per iniciar la ruptura alhora que per eixamplar la base social secessionista.  Per aconseguir aquest objectiu calia fer palès que les polítiques a desenvolupar en els següents 18 mesos s’encaminaven a assolir la justícia social i la democràcia real. En definitiva, a demostrar que “amb l’autonomia, la corrupció i l’austeritat es deixaven enterrades per sempre, èczemes que no havien parat de supurar en el marc del caduc i irreformable Estat espanyol”. A parer seu, el “defecte” de la formació de l’esquerra independentista, en els darrers mesos, ha estat pecar d’”ingenuïtat” en creure que “un debat de país, i no només de poder, era possible”, segons diuen. Amb tot, finalment s’ha posat punt i final a les negociacions, sovint complicades, que no han acabat desembocant ni en eleccions al març ni en un govern amb Artur Mas al capdavant, remarquen.  En l’horitzó que s’obre, la CUP promet ser “accelerador” del procés independentista i garantia que no hi haurà “cops de tisora”. “Retornem l’acta per restar on érem, disposats a continuar treballant i lluitant per fer de la República Catalana un reflex exemplar de la societat que volem bastir”, afegeixen Julià de Joder i Josep Manuel Busqueta, que van fer efectiva la seva renúncia a l’escó aquest dimarts.

Summary: Jòdar i Busqueta s’acomiaden dient que no hi ha “dimissió possible” i que seguiran treballant des del carrer


Representants de Junts pel Sí i la CUP han afegit una nova trobada al calendari previst entre les dues formacions i es reuniran el proper dilluns a la tarda. Així ho ha anunciat la seva diputada, Anna Gabriel, qui ha assegurat que es manté el dimarts 22 com a data límit per negociar una proposta, ja que la CUP ha convocat una Assemblea Nacional el 27 de desembre a Esparreguera per prendre una decisió definitiva. Gabriel ha avançat que un dels temes que es posaran sobre la taula serà el conveni signat el passat dia 13 de novembre entre el Govern i Iberpotash, mitjançant el qual es declara l'empresa minera d'interès públic i estratègic. Tot i això, ha dit que aquesta no és una 'condició sine qua non'.

Summary: Junts pel Sí i la CUP afegeixen una nova reunió per dilluns a la tarda


El conseller de Territori i Sostenibilitat, Josep Rull, ha apostat aquest dijous per una gestió integrada dels aeroports de Barcelona-El Prat, Girona-Costa Brava i Reus amb la participació d’ajuntaments i cambres de comerç locals, tal com ocorre en diversos estats europeus, ha dit. La seva intenció és crear una taula que gestioni tots els elements vinculats a la xarxa aeroportuària, i no sols es dediqui a captar noves rutes. Des de Roses, el conseller ha defensat que l’aeroport de Girona es converteixi en “la tercera pista” del Prat i Reus, en “la cinquena”, a gràcies a la connexió amb l’alta velocitat. En aquest sentit, ha exigit a Adif que “desbloquegi” el projecte del baixador del TAV ideat a Vilobí d’Onyar. A més, ha demanat a la ministra de Foment en funcions, Ana Pastor, que compleixi els terminis de "desencallament" del desdoblament de l’N-II entre Orriols i la Jonquera.

Summary: El Govern aposta per una gestió integrada dels aeroports del Prat, Girona i Reus amb la participació del món local


La policia espanyola ha detingut la proxeneta que l'havia contractada inicialment per fer les feines de casa, sense cobrar res i sotmetent-la a un estricte control ACN Empuriabrava.-La policia espanyola ha alliberat a Empuriabrava (Alt Empordà) una jove a qui havien obligat a prostituir-se durant tres mesos a un bordell de La Jonquera i que vivia, juntament amb el seu nadó de set mesos, en 'semi-esclavitud'. En el marc de l'operació, s'ha detingut la dona que la va contractar quan estava embarassada dient-li que cobraria un sou de 500 euros per fer les feines de la casa i viure allà. Una paga que només va cobrar el primer mes. Després de tenir la criatura la va obligar a prostituir-se amb l'excusa que s'havia de sufragar les despeses de tenir-los als dos a casa i sota amenaces. Després de tres mesos, però, la jove va començar a patir atacs d'ansietat i la dona va obligar-la a tornar a fer els treballs domèstics i a cuidar de la seva filla de tres anys. No cobrava cap sou i estava sotmesa a un estricte control, fins al punt que només podia sortir al carrer de forma puntual i sota amenaces cap a ella i el seu bebè.   L'operació ha anat a càrrec de la UCRIF de la Brigada d'Estrangeria i Fronteres de Barcelona de la policia espanyola. La investigació va començar quan el cos va rebre diferents avisos sobre un possible cas de tràfic de persones a Empuriabrava (Alt Empordà). La víctima era una jove. Es va iniciar un operatiu per comprovar els fets i localitzar la víctima. Gràcies al dispositiu, es va aconseguir parlar amb la noia que els va confirmar que estava patint un situació de 'semi-esclavitud'. També els va dir que l'havien forçat a prostituir-se durant tres mesos contra la seva voluntat per part de la dona que l'acollia a casa.  La noia, d'origen centreamericà, havia arribat a Espanya el 2016 a la recerca d'una vida millor. Després de fer diferents feines esporàdiques es va quedar embarassada d'una breu relació sentimental. I va ser a través d'Internet que va contactar amb una dona de nacionalitat espanyola i origen equatorià que li va oferir un sou de 500 euros i un sostre a canvi de fer les feines de la casa. A la pràctica, però, només ho va cobrar el primer mes.  Segons detalla la policia espanyola, la situació es va agreujar després de donar a llum. La dona la va obligar a prostituir-se a un bordell de La Jonquera (Alt Empordà) amb l'excusa que havia de sufragar les despeses d'acollir-los als dos. La noia s'hi oposava però la proxeneta l'amenaçava de contactar amb la policia per denunciar la seva situació irregular i dient-li que la deportarien i li traurien la custòdia de la filla. Durant tres mesos va haver d'exercir de prostituta mentre la dona la tenia sota un estricte control i es quedava els diners dels serveis sexuals.  Passat aquest temps, la jove va començar a patir atacs d'ansietat i la proxeneta va obligar-la de nou a treballar com a assistent domèstica i a cuidar la nena de tres anys de la dona. Tampoc va cobrar res i estava totalment controlada, sense poder sortir al carrer excepte en algunes ocasions puntuals i sota contínues amenaces cap a ella i el seu bebè.  La detinguda està acusada d'un suposat delicte de tràfic de persones i d'anar contra els drets dels treballadors. Va passar a disposició del jutge que va ordenar la seva posada en llibertat a l'espera de la celebració del judici.

Summary: Alliberen a Empuriabrava un nadó i la seva mare a qui havien obligat a prostituir-se durant tres mesos


La direcció general de Costa i Mar del Ministeri per a la Transició Ecològica treballa des del setembre a la zona del Migjorn i l'Illa de Buda, a Sant Jaume d'Enveja  (Montsià) per pal·liar el trencament de la barra del front costaner d'aquesta zona per evitar que entri l'aigua de mar. Abans de Nadal, quinze dies més tard del previst inicialment, s'acabaran els treballs amb l'aportació de 26.000 metres cúbics de sorra. Les obres s'han fet enmig d'altres temporals i ha calgut tapar un gorg que es va obrir quan l'execució de l'obra estava a la meitat. Tot i això, com ha destacat l'alcalde de Sant Jaume, Joan Castor, els efectes d'aquest reforç de la barra ja s'han notat en les zones on ja s'havia aportat sorra. El subdelegat del govern espanyol a Tarragona, Joan Sabaté, el cap provincial de Costa i Mar, Antoni Espanya, els alcaldes de Sant Jaume d'Enveja i Alcanar, Joan Castor i Joan Roig, han visitat les obres ha visitat les obres d'emergència que s'han portat a terme a dos punts de la costa de les Terres de l'Ebre, per pal·liar els efectes dels temporals del setembre passat. Amb una inversió de 440.000 euros, 260.000 a Sant Jaume i 180.000 a Alcanar, s'ha reparat els efectes de les llevantades en aquests dos punts de la costa ebrenca. En l'obra de l'Illa de Buda, per evitar l'entrada d'aigua de mar, s'estan aportant 26.000 metres cúbics de sorra per restituir al litoral. La sorra es diposita a l'extrem nord de l'Illa de Buda, per augmentar la cota del cordó litoral que es va trencar. A Alcanar s'ha treballat a les zones erosionades dels penya-segats amb el sanejament i arranjament de talussos i la millora de les baranes de protecció. S'han excavat les zones erosionades que presentaven un alt risc d'enfonsament i s'ha format un talús amb pedra d'Ulldecona, amb un peu d'escullera. Els treballs en els dos casos van començar la primera setmana de novembre i s'acabaran aquest mes de desembre. En el cas de l'Illa de Buda, i havent de contrarestar els efectes d'altres temporals que s'han produït, l'obra s'ha retardat quinze dies. Com ha explicat el cap de Costa i Mar, Antoni Espanya, ha calgut tapar un gorg que es va obrir durant l'última llevantada però un cop reparat, es completarà l'aportació de sorra. "És l'actuació més important històricament per protegir la barra de sorra que separa el calaix de l'Illa de Buda amb la mar. Les llevantades tendeixen darrerament a trencar aquesta barra fruit dels efectes del canvi climàtic i l'augment del nivell del mar que exigeix una actuació transportant sorra des de la platja del Serrallo, a quatre quilòmetres, fins a Migjorn", ha explicat el subdelegat. Amb l'augment de la cota de la barra de sorra, s'evita l'entrada d'aigua marina. "La intrusió salina té efectes mediambientals greus per a la fauna i per a la flora", ha afegit. El trencament de la barra es produeix també per l'augment del nivell del mar dins de la llacuna. "Aquesta aportació de sorra possiblement necessitarà amb el pas dels anys manteniment però impedeix que la barra es trenqui perquè està dèbil. En principi, és una prova pilot i un assaig però crec que s'està valorant positivament també per les persones afectades, i amb el pas del temps notarem els efectes de l'increment de la cota de barra i els propers temporals ho podrem comprovar", ha apuntat l'alcalde de Sant Jaume. En l'última d'aquestes llevantades, la zona del Migjorn es va inundar, quan els treballs estaven a la meitat, però dins de l'Illa de Buda ja es va poder notar que on s'havia dipositat la sorra el mar no havia entrat. "Quan l'aportació de sorra es pugui completar serà un fre a la regressió que el mar fa a la barra. La pujada del nivell del mar veurem com gestionar-la però estic convençut que en l'obra acabada l'última trencada no s'hauria produït", ha apuntat Castor.

Summary: L'aportació de sorra a la barra de l'Illa de Buda ja minimitza les inundacions en els últims temporals


TEPSA vol seguir creixent al port de Tarragona. L'empresa líder en emmagatzematge de productes químics a l'Estat ha presentat aquest dijous la primera fase del projecte d'expansió de la terminal que té al Moll de la Química i que ja té contractada tota la capacitat d'emmagatzematge. TEPSA ha anunciat l'inici de la construcció de la segona fase del pla d'expansió, en la qual invertirà 4 MEUR per a afegir uns 14.000 metres cúbics (m3) a la capacitat d'emmagatzematge actual, que és de 71.450 m3. Més endavant preveu abordar una tercera fase, que comportarà la construcció de nous tancs, que li permetrà superar els 103.000 m3.  Aquest dijous els responsables de l'Autoritat Portuària i de l'empresa han visitat el nou amarratge, el setè al Moll de la Química, coincidint amb l'arribada del vaixell Narlica, que hi ha fet la primera operació de descàrrega.  La directora general de TEPSA, Nuria Blasco, ha explicat que amb les noves instal·lacions l'empresa ofereix un servei d'emmagatzematge flexible als seus clients, que són les empreses del clúster petroquímic, i potencia l'operativa com a 'hub', atraient nous tràfics al port. El president de l'Autoritat Portuària, Josep Maria Cruset, ha afirmat que l'empresa s'alinea amb els objectius de futur del port per créixer més, tant en tràfics de líquids a granel, com per continuar sent un 'hub químic' de referència a la mediterrània.  TEPSA, empresa pionera en l'activitat de recepció, emmagatzematge i reexpedició de líquids a granel, té més de 900.000 metres cúbics de capacitat de dipòsit en les terminals que té als ports de Tarragona, Barcelona, Bilbao i València.

Summary: TEPSA engega una nova ampliació de la terminal del Moll de la Química de Tarragona


L'epidèmia de la grip a Catalunya continua creixent i la taxa d'incidència s'ha més que doblat en una setmana. Segons el Pla d'informació de les infeccions respiratòries agudes a Catalunya (PIDIRAC), en la tercera setmana de gener l'activitat gripal ha pujat fins als 277,66 casos per 100.000 habitants, una xifra que per segona setmana consecutiva supera el llindar epidèmic d'aquesta temporada, establert en 110,7 casos. La setmana passada, la taxa d'incidència es va situar en els 119 casos. Entre els menors de 5 anys, les taxes d'incidència entre el 14 i el 20 de gener s'han triplicat (1.200 casos per 100.000 habitants, mentre que la setmana anterior eren 367,65). En la resta de grups d'edat, la incidència també mostra un augment respecte a la setmana anterior, excepte entre els majors de 64 anys, en què es manté estable.  En la tercera setmana de gener, hi ha hagut 47 ingressos hospitalaris de casos greus per virus de la grip als hospitals de la xarxa sentinella. Des de l'inici de la temporada, a principis d'octubre, s'han registrat 242 ingressos per grip. El 75,2% dels casos no estaven vacunats.   Segons el model predictiu elaborat amb dades corresponents a la tercera setmana de l'any, l'activitat gripal durant la quarta i la cinquena té un nivell epidèmic moderat i evoluciona cap a un nivell alt en algunes regions, en algunes comarques del Tarragonès i de Ponent. Aquestes són algunes de les principals dades del PIDIRAC, elaborat per l'Agència de Salut Pública de Catalunya (ASPCAT).   Activitat als centres sanitaris Durant la setmana del 14 al 20 de gener, els professionals sanitaris dels hospitals han atès un total de 72.304 urgències, de les quals 8.049 han requerit ingrés hospitalari (11,13% del total). Respecte a la setmana anterior, les urgències ateses als hospitals han augmentat un 2,54% i els ingressos hospitalaris han disminuït un 0,68%. En comparació amb la mateixa setmana de l'any passat, l'activitat urgent ha augmentat un 1,77% i el nombre d'ingressos ha disminuït un 0,88%.   Del total de les urgències ateses als hospitals, el 77,33% són pacients adults (55.916), mentre que la resta són infants, concretament 16.382. En relació amb la setmana anterior ha augmentat un 3,75% la proporció de pacients pediàtrics.   Durant aquesta setmana els hospitals han atès un total de 27.227 visites de nivell de prioritat I, II i III, és a dir, de major gravetat, que representen un 37,66% del total de les urgències, un 0,66% menys que la setmana anterior.   Pel que fa als equips d'atenció primària (EAP), durant la setmana del 14 al 20 de gener, han atès un total de 950.576 visites, un 8,86% més que la setmana anterior. Del total de visites realitzades aquesta setmana, 915.687 s'han fet als centres d'atenció primària (CAP) i 34.889 al domicili del pacient.   Per grups d'edat, l'11,11% de les visites han estat d'infants de fins a 15 anys; el 49,99% d'adults d'entre 15 i 65 anys i el 38,90% restant de persones majors de 65 anys. En comparació amb la mateixa setmana de l'any anterior, els equips d'atenció primària han fet un 9,22% més de visites.   Pel que fa als centres d'urgències d'atenció primària (CUAP) durant la setmana del 14 al 20 de gener han atès un total de 23.404 visites, un 3,72% més que la setmana anterior.   El 061 Catsalut Respon ha atès 37.525 casos aquesta setmana, dels quals 2.454 han requerit l'atenció d'un metge a domicili. En relació amb la setmana anterior suposa un augment dels casos d'un 4,97% i un augment de les visites domiciliàries del 0,12%.   Mesures de prevenció La millor manera de protegir-se i evitar la propagació de la grip és vacunar-se i mantenir unes bones pràctiques d'higiene, com rentar-se les mans de manera regular. Les persones més grans de 60 anys, les dones embarassades i els malalts crònics i amb factors de risc de totes les edats es consideren grups de risc davant la grip i l’Agència de Salut Pública de Catalunya recomana que es vacunin en contra d'aquesta malaltia. També ho aconsella als professionals sanitaris perquè estan molt exposats a la infecció i poden ser transmissors del virus. El Departament de Salut remarca la importància d'utilitzar el dispositiu assistencial més adequat per a cada problema. La major part dels processos virals respiratoris remeten espontàniament, amb pocs dies de durada i amb símptomes d'intensitat lleu o moderada, i habitualment no requereixen atenció sanitària. Per a més informació, es recomana trucar al 061 CatSalut Respon, el telèfon de Salut de Catalunya que està operatiu les 24 hores dels 365 dies de l'any. També es pot consultar la web de Canal Salut.   Principals actuacions Per respondre a l'increment d'activitat a causa de la grip, i com ja es va fer l'any passat, el Departament de Salut ha posat en marxa 23 plans d'acció territorials per ajustar millor l'atenció continuada i urgent a les necessitats específiques de cada territori. Les millores previstes s'emmarquen en el desplegament del Pla Nacional d'Urgències de Catalunya (PLANUC), aprovat el maig del 2017.

Summary: La incidència de la grip es dobla en una setmana a Catalunya


L’artista plàstic Frederic Amat, els músics experimentals cabosanroque i la companyia de dansa La Veronal uneixen talents en l’espectacle ‘RRR’ que inaugura aquest cap de setmana la temporada d’Escenes de L’Auditori. ‘RRR’, que es podrà veure els dies 15 i 16 de desembre, mostra una conjunció de dos mons (univers sonor i impacte visual) a través de tres vies d’expressió artística: el moviment, el so i la música, i el dibuix. Cabosanroque fa ballar Jon López al ritme de la música tocada en directe i dels traços que Frederic Amat va creant des d’un racó de l’escenari i que es projecten a terra. Acompanyen l’escena set “personatges R” amb “sabates sonores”, creacions d’Amat que cobren vida amb cabosanroque.

Summary: Frederic Amat, cabosanroque i La Veronal uneixen talents en l’espectacle ‘RRR’


El gremi de flequers gironins alerta que d'aquí deu anys quedaran el 40% menys de professionals si no es regula des de l'administració. Els motius són dos: d'una banda la falta de relleu per part dels joves, i de l'altra la forta competència del producte congelat. En aquest sentit, el president del gremi, Josep Maria Font, creu que una bona mesura seria obligar els establiments que no treballen amb producte fresc a especificar-ho. "D'aquesta manera el client pot triar, i sap què menja quan compra pa, per exemple, en una benzinera", concreta. Font lamenta també que, com passa en altres gremis com els carnissers, hi ha una "falta preocupant" de relleu generacional. "La feina de flequer és dura, has de treballar de nit, set dies a la setmana", recorda el president que veu "normal" que no hi hagi joves interessats "davant de tanta competència".  Preocupació entre els flequers gironins per la continuïtat de l'ofici. El gremi assegura que si no hi ha un canvi "substancial" els propers anys, quedaran la meitat de fleques de les que hi ha actualment a la demarcació. "El degoteig de professionals que abaixen la persiana és constant", alerta el president del gremi a les comarques gironines, Josep Maria Font. Els motius que han dut a aquesta situació han estat bàsicament dos: La falta de relleu generacional i la "dura competència" del pa congelat. Font, però, vincula els dos factors. De fet, reconeix que l'ofici de flequer "és dur", i per tant als joves els costa seguir. "Aquí has de treballar els set dies a la setmana. Si a sobre veus que no et pots guanyar la vida com abans, lògicament tira enrere", concreta Font. De fet, els artesans del pa viuen una situació que també es reprodueix en altres oficis, com el de carnisser. "En aquest sentit anem de la mà amb ells, perquè també pateixen un problema de relleu generacional", sentencia Font. Per tot plegat, el president aposta per "donar valor" a l'ofici i reivindicar el producte. Reconeix que el consum de pa congelat "és molt més alt" que el de pa fresc. Per això, demana que des de l'administració s'obligui a especificar aquells establiments que venen pa que prové de masses congelades. "Només demanem que a l'entrada de la botiga el client sàpiga quin tipus de producte consumirà", assenyala. En aquest sentit, Font lamenta "la diferència" de tracte entre els flequers artesans i els establiments on venen pa congelat. Assegura que les mesures sanitàries d'un obrador són "molt estrictes", i en canvi es permet vendre barres en llocs on es remenen productes químics com a les benzineres. "Al final fins i tot les farmàcies podran vendre pa", ironitza. Més informació Un dels punts clau per revifar el consum del producte fresc és donar a conèixer els avantatges nutricionals. "Moltes vegades creiem que el pa engreixa, i no és veritat. Un pa de qualitat no té res a veure amb una barra que pot costar 30 cèntims al supermercat", assenyala Font. Per això han engegat una campanya en col·laboració amb una nutricionista especialitzada per tal d'informar dels avantatges de consumir pa fresc. "Hem d'arribar a la gent, perquè sàpiguen de veritat el què mengen", apunta el president dels flequers. La farina de Girona, consolidada Un dels grans projectes que va engegar fa vuit anys el gremi de flequers de les comarques gironines va ser la producció de farina amb denominació d'origen. Josep Maria Font explica que Farina de Girona s'ha "consolidat" i esperen arribar al milió de quilos de producció aquest any. De fet, el projecte va arrencar per donar visibilitat i valor al pa que es produeix a les fleques que treballen a les comarques gironines, i que segueixen fent el pa de nit a l'obrador.

Summary: Els flequers gironins alerten que en deu anys tancaran un 40% de forns per falta de relleu i la competència del congelat


El secretari general de Podem, Pablo Iglesias, ha afirmat aquest dissabte que la seva formació té "possibilitats molt interessants en alguns territoris" i ha posat com a exemple Catalunya. Tot i que ha reconegut la dificultat de saber quan seran les properes eleccions catalanes, ha assegurat que el nou "subjecte polític" en què ha de confluir Podem "ha de sorgir com una força política de la fraternitat que aspiri a tot". Iglesias està convençut que si "hem sigut primera força a les generals" també ho poden ser en les catalanes. El líder de Podem ha fet aquestes declaracions en el marc de la seva intervenció al Consell Ciutadà que la formació violeta celebra aquest dissabte a Madrid.

Summary: Iglesias creu que en les properes eleccions catalanes el nou "subjecte polític" d'esquerres pot ser "primera força"


La portaveu d'ERC a l'Ajuntament de Barcelona, Elisenda Alamany, ha reclamat aquest diumenge a l'alcaldessa Colau la implicació del consistori en la resposta a la sentència del procés. "Demanem que no es deixi condicionar i acomplexar pel PSC", ha assenyalat Alamany abans de l'inici de la jornada castellera de la Mercè. "El mandat de l'ajuntament és molt clar i es va aprovar una proposició que l'instava a tenir un compromís ferm davant la sentència i acompanyar les mobilitzacions de la societat", ha recordat la regidora republicana, que ha apostat per coordinar una resposta "el més inclusiva i transversal possible". En paral·lel, Alamany ha retret al líder del PSC, Miquel Iceta, que descarti l'amnistia pels presos. "Sorprèn que lideri el discurs de la confrontació. I lamento que el PSC s'allunyi cada vegada més de les posicions de Maragall i Pallach i s'assembli més a Borrell", ha criticat la portaveu d'ERC a Barcelona.

Summary: ERC reclama a Colau la implicació del consistori en la resposta a la sentència: "Que no es deixi acomplexar pel PSC"


La Unitat Militar d'Emergències (UME) de l'exèrcit ha començat a actuar a L'Hospitalet per desinfectar zones de risc, com els entorns dels hospitals, residències de gent gran i parades del transport públic. L'alcaldessa de la ciutat, Núria Marín, havia demanat per carta a la delegada del govern espanyol, Teresa Cunillera, el suport d'aquesta unitat. La intervenció ha començat a l'entorn de l'Hospital General de L'Hospitalet, que atén persones infectades, i continuarà a l'Hospital Universitari de Bellvitge i al Duran i Reynals. L'exèrcit compta amb la col·laboració de diversos membres de protecció civil. Altres ajuntaments de l'Àrea Metropolitana de Barcelona (AMB), com Badalona o Sabadell, també han demanat els suport d'aquesta unitat.

Summary: La Unitat Militar d'Emergències de l'exercit comença a desinfectar l'entorn dels centres sanitaris de L'Hospitalet


La portaveu del PSC al Parlament, Eva Granados, ha reaccionat amb contundència a la previsible suspensió que el Tribunal Constitucional decretarà de part dels pressupostos de la Generalitat després del recurs presentat pel govern espanyol. Per al PSC, no hi ha sorpreses. "Els lletrats del Parlament, després del dictamen del Consell de Garanties, van dir que no es podien sotmetre a votació i es va fer. El que està passant és el que estava previst que passés. El Govern s'entesta en saltar-se la llei i això té conseqüències", ha sentenciat Granados, que ha avançat que els socialistes només presentaran recurs contra la disposició addicional del referèndum i no contra les partides de caire electoral o per a consultes, com sí ha fet el govern espanyol.   En aquest mateix sentit, Granados ha reconegut que dades com les de l'enquesta qe ha fet pública la SER –on el 72% de catalans i gran part dels joves espanyols són favorables a un referèndum- llencen un missatge. "La situació catalana necessita diàleg i negociació, i política. El resultat de l'enquesta, el que diu és que els polítics han de fer la seva feina. Esperem que aquesta consulta i referèndum es produeixi en el moment hi hagi un acord entre els dos governs. Perquè estem en un atzucac amb un govern que nega la situació i l'altre que se salta les lleis", ha sentenciat la socialista, que després ha matisat que no es referia a un referèndum sobre la independència sinó a un sobre el pacte al que es pugui arribar, que en cas del PSC suposaria la reforma de la Constitució espanyola.

Summary: Granados, sobre la suspensió del TC: "Està passant el que estava previst. El Govern s'entesta en saltar-se la llei"